Il-Koħħu jitlob maħfra presidenzjali oħra b'rabta ma' tliet reati maġġuri li saru fil-passat Vince Muscat magħruf bħala l-Koħħu jidher li talab biex tingħatalu t-tieni maħfra presidenzjali biex ikun jista' jikxef u jagħti informazzjoni dwar tliet reati maġġuri li sal-lum għadhom mhux solvuti. Il-Koħħu fil-ġimgħat li għaddew ammetta li kien qatel lil Daphne Caruana Galizia bil-konsegwenza li ngħata sentenza ta' 15-il sena priġunerija. Aktar minn hekk, il-Koħħu talab għal maħdra presidenzjali biex ikun jista' jagħti informazzjoni lill-Pulizija dwar il-qtil tal-avukat Carmel Chircop. Vince fil-Qorti ammetta li hu kien wieħed minn tlieta li kien fuq il-post tad-delitt meta inqatel l-avukat Chircop. Permezz ta' din l-informazzjoni, il-Pulizija arrestat u resqet lill-aħwa Agius magħrufin bħala tal-Maksar u lil Jamie Vella.